CELEX: 32011Y0224(01)
Language: ro
Date: 2011-01-20 00:00:00
Title: Decizia Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (CERS/2011/1)

24.2.2011   
            
            
               RO
            
            
               Jurnalul Oficial al Uniunii Europene
            
            
               C 58/4
            
         DECIZIA COMITETULUI EUROPEAN PENTRU RISC SISTEMIC
   din 20 ianuarie 2011
   de adoptare a Regulamentului de procedură al Comitetului european pentru risc sistemic
   (CERS/2011/1)
   2011/C 58/04
   CONSILIUL GENERAL AL COMITETULUI EUROPEAN PENTRU RISC SISTEMIC,
   având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 6 alineatul (4),
   având în vedere Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (2),
   ADOPTĂ PREZENTA DECIZIE:
   Articolul 1
   Definiții
   Prezentul regulament de procedură completează Regulamentul (UE) nr. 1092/2010, coroborat cu Regulamentul (UE) nr. 1096/2010. Termenii din prezentul regulament de procedură au același înțeles ca în Regulamentul (UE) nr. 1092/2010 și Regulamentul (UE) nr. 1096/2010.
   TITLUL 1
   
      ORGANIZARE
   
   
      CAPITOLUL I
   
   
      
         Consiliul general
      
   
   Articolul 2
   Reuniunile Consiliului general
   (1)   Consiliul general stabilește datele reuniunilor sale ordinare la propunerea președintelui CERS. În principiu, reuniunile ordinare ale Consiliului general au loc în conformitate cu un calendar pe care Consiliul general îl stabilește din timp, înainte de începutul fiecărui an calendaristic. Reuniuni ordinare suplimentare pot fi adăugate în acest calendar în cursul anului.
   (2)   În conformitate cu articolul 9 alineatul (1) din Regulamentul (UE) nr. 1092/2010, reuniunile extraordinare pot fi convocate de președinte sau la cererea cel puțin a unei treimi din membrii cu drept de vot ai Consiliului general. Președintele convoacă reuniuni extraordinare, de regulă, cu cel puțin două zile calendaristice în avans, cu excepția cazului în care acestea au loc prin intermediul unei teleconferințe, caz în care pot fi convocate cu o zi în avans.
   (3)   Reuniunile Consiliului general pot avea loc prin intermediul unei teleconferințe, cu excepția cazului în care: (i) cel puțin cinci membri cu drept de vot ai Consiliului general au obiecții cu privire la desfășurarea reuniunilor ordinare prin intermediul unei teleconferințe; sau (ii) cel puțin 10 membri cu drept de vot ai Consiliului general au obiecții cu privire la desfășurarea reuniunilor extraordinare prin intermediul unei teleconferințe.
   Articolul 3
   Calitatea de membri
   (1)   Autoritățile naționale de supraveghere competente informează secretariatul CERS asupra numelor reprezentanților la nivel înalt ale acestora sau, după caz, ale reprezentanților comuni desemnați de autoritățile naționale de supraveghere competente ca membri fără drept de vot ai Consiliului general și indică autoritățile naționale de supraveghere de care aceștia aparțin.
   (2)   Secretariatul CERS menține și actualizează o listă a autorităților naționale de supraveghere competente și a reprezentanților acestora în Consiliul general. Orice modificare a acestei liste este notificată secretariatului CERS.
   Articolul 4
   Participarea la reuniunile Consiliului general
   (1)   Cu excepția cazurilor prevăzute la articolul 9 alineatele (4) și (5) din Regulamentul (UE) nr. 1092/2010, numai membrii menționați la articolul 6 alineatele (1) și (2) din Regulamentul (UE) nr. 1092/2010 pot participa la reuniunile Consiliului general.
   (2)   Pe lângă membrii cu drept de vot și președintele Comitetului economic și financiar, doar un singur reprezentant la nivel înalt al autorităților naționale de supraveghere din fiecare stat membru stă la masa principală în cursul discuțiilor cu privire la punctele pentru care a fost desemnat ca reprezentant național; ceilalți reprezentanți ai autorităților naționale de supraveghere participă în calitate de observatori. În absența unui reprezentant comun, reprezentanții desemnați ai autorităților naționale de supraveghere comunică între ei și informează secretariatul CERS cu cel puțin cinci zile calendaristice înainte de reuniunea Consiliului general asupra punctelor de pe ordinea de zi a reuniunii Consiliului general la care vor participa. Atunci când punctele sunt de competența a două sau mai multe autorități naționale de supraveghere, acestea vor trebui să încheie acorduri speciale cu privire la punerea în aplicare a regulii de rotație prevăzute la articolul 6 alineatul (3) din Regulamentul (UE) nr. 1092/2010. Atunci când autoritățile naționale de supraveghere nu ajung la un acord cu privire la punerea în aplicare a regulii de rotație, membrul CERS din partea băncii centrale naționale a respectivului stat membru decide, înainte de fiecare reuniune, care reprezentant ar trebui să stea la masa principală pentru punctele respective și îi informează pe reprezentanți în consecință.
   (3)   Un membru care nu poate fi prezent poate desemna în scris un înlocuitor care să participe la reuniune fără drept de vot. Atunci când membrii CERS existenți și-au dovedit incapacitatea de a participa la reuniuni timp de trei luni, pot fi desemnați supleanți care să participe cu drept de vot la reuniuni. Desemnarea unui supleant sau a unui înlocuitor și participarea unui însoțitor este notificată în scris secretariatului CERS în timp util, înaintea reuniunii. În absența președintelui, prim-vicepreședintele prezidează Consiliul general. În absența amândurora, acesta este prezidat de al doilea vicepreședinte. Președintele Comitetului consultativ științific și cei doi vicepreședinți ai Comitetului consultativ științific își desemnează supleanții sau înlocuitorii dintre membrii Comitetului consultativ științific. Vicepreședintele Comitetului consultativ tehnic este supleantul sau înlocuitorul președintelui Comitetului consultativ tehnic.
   (4)   Membrii Consiliului general, supleanții sau înlocuitorii acestora pot fi însoțiți de o persoană. Dezbaterile sunt difuzate într-o sală de reuniune separată pentru acești însoțitori.
   (5)   Șeful secretariatului CERS îl asistă pe președintele CERS în desfășurarea dezbaterilor și a procedurilor de vot.
   (6)   Președintele CERS poate invita ad-hoc alte persoane pentru anumite puncte de pe ordinea de zi, la propunerea președintelui sau a altor membri ai Consiliului general, după caz și sub rezerva respectării cerințelor de confidențialitate.
   Articolul 5
   Organizarea reuniunilor Consiliului general
   (1)   Președintele CERS elaborează o ordine de zi preliminară pentru o reuniune ordinară a Consiliului general și o transmite Comitetului director pentru consultare cu cel puțin opt zile calendaristice înainte de reuniunea Comitetului director, împreună cu documentele conexe. Apoi, președintele transmite ordinea de zi provizorie membrilor Consiliului general, împreună cu documentele conexe, cu cel puțin 10 zile calendaristice înainte de reuniunea Consiliului general.
   (2)   La propunerea președintelui sau a oricărui membru al Consiliului general, Consiliul general poate decide eliminarea sau adăugarea unor puncte pe ordinea de zi provizorie. Orice propunere cuprinde motivele pe care se întemeiază și este comunicată tuturor membrilor Consiliului general. La începutul fiecărei reuniuni, Consiliul general, la propunerea președintelui CERS, adoptă ordinea de zi. De asemenea, un anumit punct este eliminat de pe ordinea de zi la cererea președintelui CERS sau a cel puțin cinci membri ai Consiliului general, în cazul în care documentele aferente nu au fost prezentate membrilor Consiliului general în timp util.
   (3)   Șeful secretariatului CERS pregătește proiectul de proces-verbal al dezbaterilor Consiliului general. Procesul-verbal include și o trimitere la documentele prezentate Consiliului general, o consemnare a deciziilor adoptate și/sau a concluziilor la care a ajuns Consiliul general și o listă a participanților.
   (4)   Președintele CERS prezintă membrilor Consiliului general proiectul de proces-verbal pentru observații și aprobare prin intermediul unei proceduri scrise cel târziu la două săptămâni după reuniune sau, dacă acest lucru nu este posibil, la următoarea reuniune. După aprobare, acesta este semnat de președintele CERS.
   (5)   Dezbaterile Consiliului general sunt confidențiale.
   (6)   În cazul unei reuniuni extraordinare a Consiliului general, termenele prevăzute la articolul 4 alineatul (2) și articolul 5 alineatul (1) din prezentul regulament pot fi scurtate.
   Articolul 6
   Modalități de vot în cadrul Consiliului general
   (1)   Consiliul general votează la cererea președintelui CERS. De asemenea, președintele inițiază o procedură de vot la cererea oricărui membru cu drept de vot al Consiliului general.
   (2)   În conformitate cu articolul 10 alineatul (4) din Regulamentul (UE) nr. 1092/2010, un cvorum de două treimi din membrii cu drept de vot este necesar pentru realizarea oricărei proceduri de vot în cadrul Consiliului general. În cazul în care cvorumul nu este întrunit, președintele CERS poate convoca o reuniune extraordinară în cadrul căreia deciziile pot fi adoptate cu un cvorum de o treime; se aplică articolul 2 alineatul (2).
   (3)   Președintele CERS poate iniția o procedură de vot secret la cererea a cel puțin cinci membri cu drept de vot ai Consiliului general. Procedurile de vot ale Consiliului general referitoare la persoane sunt întotdeauna secrete.
   (4)   Deciziile pot fi adoptate, de asemenea, prin intermediul unei proceduri scrise, dacă nu se opun cel puțin cinci membri cu drept de vot ai Consiliului general. O procedură scrisă necesită: (i) de regulă, cel puțin cinci zile lucrătoare pentru analizarea de către fiecare membru cu drept de vot al Consiliului general; și (ii) semnătura personală a fiecărui membru cu drept de vot al Consiliului general sau a supleantului acestuia, în conformitate cu articolul 9 alineatul (3) din Regulamentul (UE) nr. 1092/2010; și (iii) o consemnare a acestor decizii în procesul-verbal al reuniunii următoare a Consiliului general.
   
      CAPITOLUL II
   
   
      
         Prim-vicepreședintele
      
   
   Articolul 7
   Alegerea prim-vicepreședintelui
   Alegerea prim-vicepreședintelui CERS, prevăzută la articolul 5 alineatul (2) din Regulamentul (UE) nr. 1092/2010, are loc după cum urmează:
   
               (a)
            
            
               corpul electoral este compus din membrii Consiliului general al Băncii Centrale Europene (BCE) ad personam;
            
         
               (b)
            
            
               președintele CERS, în calitate de președinte al BCE, invită membrii Consiliului general al BCE la o reuniune electorală, cu o notificare prealabilă de cel puțin 15 zile calendaristice. De asemenea, președintele solicită exprimări ale interesului din partea membrilor Consiliului general al BCE. Secretarul Consiliului general al BCE acționează în mod ad-hoc în calitate de secretar al corpului electoral;
            
         
               (c)
            
            
               președintele CERS transmite corpului electoral lista candidaților la funcția de prim-vicepreședinte în baza exprimărilor interesului primite până la deschiderea reuniunii electorale;
            
         
               (d)
            
            
               prim-vicepreședintele este ales prin vot secret. Atunci când există un singur candidat, prim-vicepreședintele este ales cu majoritatea simplă a voturilor exprimate. Atunci când există mai mulți candidați, președintele CERS procedează la tururi de scrutin succesive prin vot secret. Atunci când la primul tur de scrutin niciunul dintre candidați nu obține o majoritate simplă a voturilor exprimate, al doilea tur de scrutin îi include pe cei doi candidați cu cel mai mare număr de voturi. În caz de egalitate de voturi între candidații plasați pe a doua poziție, aceștia au toți dreptul să participe la al doilea tur de scrutin;
            
         
               (e)
            
            
               atunci când al doilea tur de scrutin nu conduce la exprimarea unei majorități simple a voturilor pentru un candidat, este ales candidatul cu cel mai mare număr de voturi.
            
         
      CAPITOLUL III
   
   
      
         Comitetul director
      
   
   Articolul 8
   Calitatea de membri
   (1)   Membrii Consiliului general care sunt membri ai Consiliului general al BCE, cu excepția președintelui CERS, a prim-vicepreședintelui CERS și a vicepreședintelui BCE, sunt candidați eligibili pentru alegerea celor patru membri ai Comitetului director prevăzuți la articolul 11 alineatul (1) litera (c) din Regulamentul (UE) nr. 1092/2010.
   (2)   Corpul electoral compus din membrii Consiliului general care sunt și membri ai Consiliului general al BCE determină numărul de membri ai Comitetului director prevăzut la articolul 11 alineatul (1) litera (c) din Regulamentul (UE) nr. 1092/2010 ținând seama de numărul statelor membre din zona euro și dinafara acesteia la momentul desfășurării alegerii. În acest sens, corpul electoral este rotunjit în sus sau în jos până la numărul întreg cel mai apropiat.
   (3)   Având în vedere decizia de mai sus a Consiliului general, președintele CERS solicită exprimări ale interesului din partea candidaților eligibili cel târziu cu 15 zile calendaristice înaintea alegerii. Președintele CERS transmite Consiliului general lista candidaților în baza exprimărilor interesului care au fost primite înainte de deschiderea reuniunii convocate pentru alegere.
   (4)   Președintele organizează unul sau mai multe tururi de scrutin prin vot secret, în urma cărora candidații eligibili care obțin cel mai mare număr de voturi sunt aleși în conformitate cu raportul prevăzut la alineatul (2). În caz de egalitate de voturi, se organizează tururi de scrutin succesive prin vot secret. Atunci când votează, membrii Consiliului general care sunt membri ai Consiliului general al BCE ar trebuie să urmărească asigurarea unei reprezentări echilibrate a statelor membre.
   (5)   Este necesară o majoritate simplă a voturilor membrilor Consiliului general care sunt membri ai Consiliului general al BCE prezenți la reuniunea Consiliului general pentru alegerea fiecăruia dintre cei patru membri prevăzuți la alineatul (1).
   Articolul 9
   Organizarea reuniunilor Comitetului director
   (1)   Președintele CERS prezidează reuniunile Comitetului director.
   (2)   Comitetul director stabilește datele reuniunilor sale la propunerea președintelui acestuia. De regulă, reuniunile ordinare au loc în cele patru săptămâni anterioare reuniunii Consiliului general.
   (3)   De asemenea, reuniunile pot avea loc prin intermediul unei teleconferințe, cu excepția cazului în care: (i) cel puțin doi membri ai Comitetului director au obiecții cu privire la desfășurarea reuniunilor ordinare prin intermediul unei teleconferințe; sau (ii) cel puțin cinci membri ai Comitetului director au obiecții cu privire la desfășurarea reuniunilor extraordinare prin intermediul unei teleconferințe.
   (4)   Președintele Comitetului director poate invita și alte persoane să participe la reuniunile acestuia, la propunerea președintelui sau a altor membri ai Comitetului director, după caz și sub rezerva respectării cerințelor de confidențialitate.
   (5)   Un membru al Comitetului director care nu poate fi prezent la o reuniune poate desemna, în scris, un supleant. Președintele Comitetului consultativ științific este înlocuit, de regulă, de unul dintre cei doi vicepreședinți ai Comitetului consultativ științific. Vicepreședintele Comitetului consultativ tehnic este supleantul președintelui Comitetului consultativ tehnic. Șeful secretariatului CERS este notificat în scris cu privire la aceste modificări, în timp util, înainte de reuniunea Comitetului director.
   Articolul 10
   Ordinea de zi și dezbateri
   (1)   Ordinea de zi a fiecărei reuniuni a Comitetului director este propusă de președintele CERS și este adoptată la începutul reuniunii de către Comitetul director. Președintele CERS elaborează o ordine de zi provizorie, pe care, în principiu, o transmite, împreună cu documentele aferente, membrilor Comitetului director cu cel puțin 10 zile calendaristice înainte de reuniune. Toți membrii Comitetului director pot propune președintelui puncte și documente în vederea analizării de către Comitetul director.
   (2)   Comitetul director analizează în avans punctele de pe ordinea de zi preliminară a unei reuniuni a Consiliului general, împreună cu documentele aferente. Comitetul director asigură pregătirea dosarelor pentru Consiliul general și, după caz, propune opțiuni sau soluții. Comitetul director raportează constant Consiliului general cu privire la evoluția activităților CERS.
   (3)   Șeful secretariatului CERS pregătește proiectul de rezumat al dezbaterilor din cadrul reuniunilor Comitetului director și îl prezintă pentru observații și aprobare membrilor Comitetului director prin intermediul unei proceduri scrise, de regulă înaintea următoarei reuniuni a Consiliului general. Rezumatul deliberărilor este semnat de președintele CERS.
   (4)   Președintele CERS răspunde de aducerea la îndeplinire a oricărei măsuri convenite de Comitetul director, inclusiv transmiterea deliberărilor Comitetului director către alte organisme ale CERS.
   (5)   Rezumatul dezbaterilor, activitățile și discuțiile Comitetului director sunt confidențiale.
   
      CAPITOLUL IV
   
   
      
         Comitetul consultativ științific
      
   
   Articolul 11
   Calitatea de membri
   (1)   Comitetul director îi propune pe cei 15 experți care urmează a fi aprobați de Consiliul general în temeiul articolului 12 alineatul (1) din Regulamentul (UE) nr. 1092/2010, în conformitate cu principiile publicității, transparenței, egalității de tratament și nediscriminării. O decizie a Consiliului general precizează procedurile și cerințele pentru selectarea, numirea și înlocuirea membrilor Comitetului consultativ științific.
   (2)   Președintele CERS propune președintele, prim-vicepreședintele și cel de al doilea vicepreședinte dintre experții numiți membri ai Comitetului consultativ științific, pentru a fi numiți de către Consiliul general, în conformitate cu articolul 7 alineatul (2) și articolul 12 alineatul (2) din Regulamentul (UE) nr. 1092/2010. Președintele și cei doi vicepreședinți ai Comitetului consultativ științific sunt resortisanți ai Uniunii Europene. Președintele Comitetului consultativ tehnic nu poate fi numit președinte sau vicepreședinte al Comitetului consultativ științific.
   (3)   Președinția este asigurată prin rotație la fiecare 16 luni de președintele și de cei doi vicepreședinți numiți.
   (4)   Consiliul general al CERS este consultat cu privire la termenii și condițiile stabilite de BCE pentru remunerarea și rambursarea cheltuielilor celor 15 experți menționați mai sus în cadrul bugetului alocat de BCE în acest sens.
   (5)   Lista membrilor Comitetului consultativ științific se publică pe website-ul CERS.
   Articolul 12
   Organizarea reuniunilor Comitetului consultativ științific
   (1)   Comitetul consultativ științific se reunește de cel puțin două ori pe an. Reuniunile sunt convocate de președintele Comitetului consultativ științific.
   (2)   Președintele Comitetului consultativ științific propune o ordine de zi, pregătită în conformitate cu articolul 12 alineatul (3) din Regulamentul (UE) nr. 1092/2010, și o prezintă pentru aprobare Comitetului consultativ științific.
   (3)   Secretariatul CERS asistă Comitetul consultativ științific. Șeful secretariatului CERS participă la reuniunile Comitetului consultativ științific și redactează rezumatul dezbaterilor, care este prezentat pentru observații și adoptare la reuniunea următoare sau este aprobat mai devreme prin procedură scrisă.
   (4)   Președintele Comitetului consultativ științific raportează Consiliului general prin intermediul Comitetului director.
   (5)   Rezumatul dezbaterilor, activitățile și discuțiile Comitetului consultativ științific sunt confidențiale. Rapoartele sale pot fi publicate atunci când acest lucru este autorizat de Consiliul general.
   
      CAPITOLUL V
   
   
      
         Comitetul consultativ tehnic
      
   
   Articolul 13
   Organizarea reuniunilor
   (1)   Comitetul consultativ tehnic se reunește de cel puțin patru ori pe an. Reuniunile sunt convocate de președintele Comitetului consultativ tehnic.
   (2)   Autoritățile participante informează secretariatul CERS asupra numelor reprezentanților acestora. După caz, autoritățile naționale de supraveghere competente informează secretariatul CERS cu privire la numele reprezentantului comun al autorităților naționale de supraveghere desemnat și autoritatea de care aparține acesta. Secretariatul CERS menține și actualizează o listă a acestora. Orice modificare a acestei liste este notificată secretariatului CERS.
   (3)   În absența unui reprezentant comun al autorităților naționale de supraveghere competente, un singur reprezentant al autorităților naționale de supraveghere din fiecare stat membru stă la masa principală în cursul discuțiilor asupra punctelor pentru care acesta a fost desemnat ca reprezentant național; ceilalți reprezentanți ai autorităților naționale de supraveghere participă în calitate de observatori. Atunci când punctele sunt de competența a două sau mai multe autorități naționale de supraveghere, acestea vor trebui să încheie acorduri speciale cu privire la aplicarea regulii de rotație prevăzute la articolul 13 alineatul (1) al doilea paragraf din Regulamentul (UE) nr. 1092/2010. Atunci când autoritățile naționale de supraveghere nu ajung la un acord cu privire la punerea în aplicare a regulii de rotație, reprezentantul băncii centrale naționale a respectivului stat membru decide, înainte de fiecare reuniune, care reprezentant ar trebui să stea la masa principală pentru punctele respective și îi informează pe reprezentanți în consecință.
   (4)   Președintele CERS propune Consiliului general o listă restrânsă de trei persoane, incluzând membri ai Comitetului consultativ tehnic sau funcționari de rang înalt ai instituțiilor membre CERS, drept candidați pentru postul de președinte al Comitetului consultativ tehnic. Președintele CERS organizează o procedură de vot secret și numește candidatul care obține cel mai mare număr de voturi dintre membrii Consiliului general. Mandatul președintelui Comitetului consultativ tehnic este de trei ani și poate fi reînnoit.
   (5)   Membrii Comitetului consultativ tehnic îl aleg dintre ei pe vicepreședintele Comitetului consultativ tehnic. Alegerea are loc prin vot secret și cu majoritatea simplă a voturilor exprimate. Reprezentantul Comitetului consultativ științific nu poate fi ales vicepreședinte al Comitetului consultativ tehnic. Mandatul vicepreședintelui Comitetului consultativ tehnic este de trei ani și poate fi reînnoit.
   (6)   Președintele Comitetului consultativ științific îl desemnează pe unul dintre membrii comitetului, altul decât președintele Comitetului consultativ tehnic sau propria persoană, ca membru al Comitetului consultativ tehnic. Reprezentantul Comitetului consultativ științific poate varia în funcție de punctele discutate la Comitetul consultativ tehnic.
   (7)   Președintele Comitetului consultativ tehnic propune o ordine de zi cu cel puțin 10 zile calendaristice înainte de reuniune, pregătită în conformitate cu articolul 13 alineatul (3) din Regulamentul (UE) nr. 1092/2010 și prezentată pentru aprobare Comitetului consultativ tehnic. Documentele pentru punctele de pe ordinea de zi sunt puse la dispoziția tuturor membrilor Comitetului consultativ tehnic de către secretariatul CERS.
   (8)   Comitetul consultativ tehnic este asistat de secretariatul CERS. Șeful secretariatului CERS întocmește rezumatul dezbaterilor reuniunilor Comitetului consultativ tehnic, care este prezentat pentru observații și adoptare cel târziu la două săptămâni după reuniune sau, dacă acest lucru nu este posibil, la următoarea reuniune.
   (9)   Președintele Comitetului consultativ tehnic raportează Consiliului general prin intermediul Comitetului director.
   (10)   Rezumatul deliberărilor, activitățile și discuțiile Comitetului consultativ tehnic sunt confidențiale.
   
      CAPITOLUL VI
   
   
      
         Secretariatul CERS
      
   
   Articolul 14
   Șeful secretariatului CERS
   (1)   Consiliul general este consultat cu privire la candidatul selectat sau candidații selectați de BCE pentru postul de șef al secretariatului CERS, în conformitate cu articolul 3 alineatul (2) din Regulamentul (UE) nr. 1096/2010.
   (2)   Membrii personalului secretariatului CERS îl pot reprezenta pe șeful secretariatului CERS la reuniunile Consiliului general, ale Comitetului director, ale Comitetului consultativ tehnic, ale Comitetului consultativ științific și la orice altă reuniune, după caz, și îl înlocuiesc în cazul absenței acestuia.
   Articolul 15
   Atribuțiile secretariatului CERS
   (1)   Șeful secretariatului CERS este responsabil de organizarea și întocmirea procesului-verbal al dezbaterilor Consiliului general și, respectiv, a rezumatului dezbaterilor tuturor reuniunilor Comitetului director. Acestea sunt responsabile de întocmirea rezumatului dezbaterilor reuniunilor comitetelor consultative.
   (2)   Șeful secretariatului CERS asistă Comitetul director în pregătirea reuniunilor Comitetului director și ale Consiliului general; acestea îi asistă pe președinții comitetelor consultative la îndeplinirea atribuțiilor acestora.
   (3)   Secretariatul CERS își îndeplinește atribuțiile în conformitate cu articolul 2 din Regulamentul (UE) nr. 1096/2010 și articolul 4 alineatul (4) din Regulamentul (UE) nr. 1092/2010. Printre altele, secretariatul CERS are următoarele atribuții:
   
               (a)
            
            
               acționează ca interfață și facilitează cooperarea în cadrul CERS și între CERS, Sistemul European al Băncilor Centrale, celelalte părți la Sistemul european de supraveghere financiară și alte instituții relevante la nivel național, european și internațional și asigură fluxuri eficiente de comunicare;
            
         
               (b)
            
            
               contribuie la definirea și revizuirea cadrului macroprudențial general (obiective, instrumente de politică, elemente operaționale) al CERS;
            
         
               (c)
            
            
               realizează analize și sinteze, elaborează note în vederea discutării de către CERS, sprijină Comitetul director, ținând seama de contribuțiile membrilor CERS, și identifică chestiuni în vederea examinării;
            
         
               (d)
            
            
               în colaborare cu membrii CERS, dezvoltă competențele referitoare la instrumentele de supraveghere macroprudențială și evaluează instrumentele macroprudențiale ca bază pentru posibile recomandări privind politicile CERS;
            
         
               (e)
            
            
               contribuie la pregătirea și monitorizarea măsurilor luate în urma avertismentelor și recomandărilor;
            
         
               (f)
            
            
               păstrează evidențele și documentele CERS, administrează website-ul CERS și gestionează corespondența CERS;
            
         
               (g)
            
            
               gestionează resursele financiare, materiale și umane alocate CERS de către BCE în conformitate cu articolele 2 și 3 din Regulamentul (UE) nr. 1096/2010 și cu normele relevante ale BCE.
            
         
      CAPITOLUL VII
   
   
      
         CERS și Sistemul european de supraveghere financiară
      
   
   Articolul 16
   Participarea la reuniunile consiliilor supraveghetorilor autorităților europene de supraveghere
   Președintele CERS participă ca reprezentant fără drept de vot al CERS la reuniunile consiliilor supraveghetorilor autorităților europene de supraveghere sau poate desemna un supleant.
   Articolul 17
   Participarea la reuniunile Comitetului comun al autorităților europene de supraveghere
   (1)   Președintele CERS participă ca observator la Comitetul comun al autorităților europene de supraveghere sau poate desemna un supleant.
   (2)   Președintele CERS îl desemnează pe șeful secretariatului CERS sau pe un reprezentant să participe ca observator la subcomitetul privind conglomeratele financiare sau alte subcomitete instituite de Comitetul comun.
   TITLUL 2
   
      AVERTISMENTE ȘI RECOMANDĂRI
   
   Articolul 18
   Activități pregătitoare
   (1)   Înaintea adoptării unui avertisment sau a unei recomandări și sub rezerva normelor corespunzătoare privind confidențialitatea, CERS:
   
               (a)
            
            
               poate beneficia de consiliere tehnică din partea Sistemului European al Băncilor Centrale, a Comisiei Europene, a autorităților europene de supraveghere și a autorităților naționale de supraveghere;
            
         
               (b)
            
            
               poate solicita opiniile destinatarilor potențiali care nu sunt reprezentați în Consiliul general al CERS, precum și opiniile părților interesate relevante din sectorul privat;
            
         
               (c)
            
            
               poate ține seama de activitatea organizațiilor și organismelor internaționale din domeniul stabilității financiare din țări terțe care desfășoară activități legate direct de atribuțiile CERS.
            
         (2)   Președintele CERS poate solicita consiliere sau asistență Comitetului consultativ științific și Comitetului consultativ tehnic.
   (3)   Consiliul general poate aduce completări procedurilor de emitere a avertismentelor și recomandărilor.
   Articolul 19
   Adoptare
   (1)   Avertismentele și recomandările sunt motivate cu trimitere la importanța riscului sistemic, astfel cum este acesta identificat, evaluat și ierarhizat de CERS, pentru a atinge obiectivul atribuit CERS în temeiul articolului 3 alineatul (1) din Regulamentul (UE) nr. 1092/2010.
   (2)   Avertismentele și recomandările CERS sunt adoptate de Consiliul general și sunt semnate în numele acestuia de președintele CERS.
   (3)   În caz de egalitate de voturi, președintele deține votul decisiv pentru adoptarea acestora.
   (4)   Fiecare decizie a Consiliului general de adoptare a unui avertisment sau a unei recomandări specifică dacă aceasta rămâne confidențială sau este publicată. În caz de egalitate de voturi, președintele deține votul decisiv.
   (5)   Avertismentele și recomandările a căror publicare a fost decisă de Consiliul general sunt puse la dispoziția publicului pe website-ul CERS. De asemenea, acestea se publică în toate limbile oficiale ale Uniunii în Jurnalul Oficial al Uniunii Europene.
   Articolul 20
   Măsuri luate în urma avertismentelor și recomandărilor
   (1)   Consiliul general asigură monitorizarea de către CERS a măsurilor luate în urma avertismentelor și recomandărilor adoptate de CERS. De asemenea, acesta evaluează măsurile și justificările adoptate și comunicate de către destinatarii recomandărilor CERS.
   (2)   Consiliul general decide dacă nu s-a dat curs unei recomandări CERS și dacă destinatarii nu au justificat în mod adecvat lipsa lor de acțiune în temeiul articolului 17 alineatul (2) din Regulamentul (UE) nr. 1092/2010.
   (3)   Consiliul general îi poate invita pe destinatarii avertismentelor și recomandărilor CERS la o reuniune a Consiliului general pentru ca aceștia să-și prezinte opiniile înainte sau după adoptarea acestor avertismente sau recomandări. Consiliul general ține seama în mod corespunzător de aceste opinii.
   Articolul 21
   Cereri specifice
   De regulă, răspunsurile CERS la invitațiile Parlamentului European, ale Consiliului sau ale Comisiei, în temeiul articolului 19 alineatul (3) din Regulamentul (UE) nr. 1092/2010, de a examina aspecte specifice, sunt făcute publice.
   TITLUL 3
   
      FUNCȚIONARE
   
   Articolul 22
   Confidențialitatea informațiilor CERS
   (1)   Secretariatul CERS clasifică și tratează informațiile și documentele referitoare la CERS în conformitate cu normele interne ale BCE și orice altă normă suplimentară privind confidențialitatea adoptată de BCE și/sau CERS în scopul funcționării CERS, în conformitate cu Regulamentul (UE) nr. 1092/2010 și Regulamentul (UE) nr. 1096/2010.
   (2)   Consiliul general adoptă măsurile necesare pentru a asigura aplicarea normelor menționate la alineatul (1) oricărei persoane care lucrează sau a lucrat pentru sau în legătură cu CERS.
   (3)   Rezumatele dezbaterilor Comitetului director, ale Comitetului consultativ științific și ale Comitetului consultativ tehnic sunt disponibile pentru membrii Consiliului general.
   Articolul 23
   Locul de desfășurare a reuniunilor
   În general, reuniunile Consiliului general, ale Comitetului director, ale Comitetului consultativ științific și ale Comitetului consultativ tehnic au loc la sediul BCE.
   Articolul 24
   Situații de urgență
   Consiliul general stabilește norme interne pentru facilitarea procesului de decizie și a continuității activității în situații de urgență. În măsura în care este posibil, aceste norme respectă prezentul regulament de procedură.
   Articolul 25
   Consultări publice și audieri
   (1)   În îndeplinirea atribuțiilor sale și atunci când este necesar, CERS poate desfășura consultări publice cu privire la subiecte care intră în competența sa. CERS publică rezultatele procedurii de consultare pe website-ul său.
   (2)   Consiliul general, Comitetul director, Comitetul consultativ tehnic și Comitetul consultativ științific pot desfășura audieri care sunt publice sau nu. Părțile interesate sau experții care urmează să fie intervievați la audieri sunt selectați în mod nediscriminatoriu, în vederea abordării corespunzătoare a unor situații specifice.
   Articolul 26
   Cod de conduită
   Consiliul general adoptă un cod de conduită pentru membrii Consiliului general, ai Comitetului director, ai Comitetului consultativ tehnic și ai Comitetului consultativ științific pentru a promova încrederea în integritatea CERS. Codul de conduită se publică pe website-ul CERS.
   Articolul 27
   Instrumente juridice
   (1)   Toate instrumentele juridice ale CERS se numerotează consecutiv pentru a facilita identificarea. Secretariatul CERS ia măsurile necesare pentru a asigura păstrarea în siguranță a originalelor, notificarea destinatarilor și, după caz, publicarea în toate limbile oficiale ale Uniunii în Jurnalul Oficial al Uniunii Europene a instrumentelor juridice a căror publicare a fost decisă în mod expres de Consiliul general.
   (2)   Principiile prevăzute în Regulamentul nr. 1 al Consiliului din 15 aprilie 1958 de stabilire a regimului lingvistic al Comunității Economice Europene (3) se aplică instrumentelor juridice ale CERS.
   Articolul 28
   Schimb de informații
   (1)   Consiliul general adoptă decizii cu privire la colectarea de informații în conformitate cu articolul 15 din Regulamentul (UE) nr. 1092/2010 și articolele 2 și 5 din Regulamentul (UE) nr. 1096/2010.
   (2)   Acordurile prevăzute la articolul 8 alineatul (4) din Regulamentul (UE) nr. 1092/2010 și orice alt acord cu alte instituții și autorități referitor la schimbul de informații, inclusiv informații confidențiale, sunt aprobate de Consiliul general și sunt semnate în numele acestuia de președintele CERS.
   Articolul 29
   Raport anual
   Consiliul general al CERS adoptă și publică raportul anual al CERS.
   Articolul 30
   Comunicări, anunțuri și publicații
   Comunicările generale și anunțurile privind deciziile luate de CERS pot fi publicate pe website-ul CERS, în Jurnalul Oficial al Uniunii Europene, prin intermediul rețelelor de informare utilizate de obicei pe piețele financiare sau prin orice alt mijloc de comunicare. Publicațiile CERS se publică pe website-ul CERS, după caz.
   Articolul 31
   Dialogul cu Parlamentul European
   Acordul prevăzut la articolul 19 alineatul (5) din Regulamentul (UE) nr. 1092/2010 este aprobat de Consiliul general și este semnat în numele acestuia de președintele CERS.
   
      Adoptată la Frankfurt pe Main, 20 ianuarie 2011.
      
         
            Președintele CERS
         
         Jean-Claude TRICHET
      
   
   
      (1)  JO L 331, 15.12.2010, p. 1.
   
      (2)  JO L 331, 15.12.2010, p. 162.
   
      (3)  JO 17, 6.10.1958, p. 385/58.